text: Anklage om misrøgt at heste
  24 juli 2010 kl. 17.19
  Stutteriejer Susanne Ernst, Middelfart, anklager Vorbasse Marked, for at formidle salg af vanrøgtede heste.
  Hun mener, at ledelsen af markedet bør skride kraftigere ind.
  - Jeg har set adskillige heste, der var så underernærede, at de overhovedet ikke ville tage føde til sig, siger Susanne Ernst. Hun anslår, at ti procent af de 900 heste på markedet er vanrøgtede.
  
  Dyrlæge afviser
  Dyrlæge Lisbeth Hansen, Vorbasse, kan ikke genkende det billede. Hun fører kontrol med hestene under de fire markedsdage.
  - Det er væsentligt at skelne mellem magre og udmarvede heste, siger Lisbeth Hansen. Hun har foreløbig bortvist fire heste fra markedet, fordi de var forkølede og hostede, så de kunne smitte andre heste.
  Vorbasse Marked har brugt 250.000 kroner på at indrette en ny hesteplads, og forretningsfører Mogens B. Johansen opfordrer kritikere til straks at komme med deres kritik til ledelsen. Hestene er placeret på nummererede pladser.
  